༈ ཨོྃ་བདེ་ལེགས་སུ་གྱུར་ཅིག །རིགས་དང་རུས་དང་ཆོ་འབྲང་ཕུན་སུམ་ཚོགས་ཤིང་།
དད་པ་དང་གཏོང་བ་ལ་སོགས་པ་ཡ་རབས་དམ་པའི་ཆོས་ཀྱིས་ཉེ་བར་མཛེས་པ་དྲུང་བདག་མོ་
པའི་སྤྱན་སྔ་ནས། གསུང་ཤོག་གུར་གུམ་གྱི་རྟེན་བཅས་གནང་བ་དགེ་བཤེས་སང་བློ་བས་ཚང་བར་
འཕྲོད་པས་ཐུགས་ལ་བཏགས། སྔ་སོར་ཡང་སྤོས་ཤེལ་བཟང་པོའི་རྟེན་ཅན་གྱི་གསུང་ཤོག་འཕྲོད་
ནས། དེའི་ལན་གྱི་ཡི་གེ །རྗེ་རིན་པོ་ཆེ་བདེ་བར་གཤེགས་པའི་དུས་ཀྱི་བྱང་ཆུབ་ཀྱི་སེམས་དཀར་
པོའི་རིལ་བུའི་‘རྟེན་དང་བཅས་འཕྲིན་ལས་པ་འདེགས་པའི་སྔོན་ཙམ་དུ། དབུས་ནས་གནས་རྙིང་
དུ་བྱོན་པའི་པུ་ཧྲངས་པའི་དགེ་བཤེས་གཅིག་ལ་ཕུལ་བ་ལགས་ནའང་མ་འཕྲོད་པར་གདའ། ཁྱེད་
སྤྱིར་བསྟན་པ་ལ་དད། ཁྱད་པར། རྗེ་རིན་པོ་ཆེ་ལ་མི་ཕྱེད་པའི་དད་པ་ཚད་མེད་པ་མངའ་བའི་ལོ་
རྒྱུས་ཐོས་ནས། བདག་གི་ཡིད་ལ་མཆོག་ཏུ་དགའ་བ་མཐའ་ཡས་པ་དབྱར་གྱི་ཆུ་བོ་བཞིན་དུ་འཕེལ་
བར་གྱུར་ལགས། ཞལ་ཏ་གནང་བའི་དོན་རྣམས་ལ། བཅོམ་ལྡན་འདས་བདེ་མཆོག་ཡབ་ཡུམ་གྱི་
བསྟོད་པ་བགྱིས་ནས་ཕུལ་ཡོད་ལགས། མགོན་པོ་ཕྱག་གཞི་པའི་ཡིག་ཆ་དེ་ལ་ཤོག་བུ་མང་རབ་
དགོས་པ་དང༌། ད་ལྟ་ཆོས་མང་པོ་འཆད་དགོས་པ་དང་། ཁོང་རྣམས་ཀྱང་འགྲོ་བར་རིངས་པས་མ་
འགྲུབ་ལགས། ཕྱིས་མགྱོགས་པར་བགྱིས་ནས་བསྐུར་བར་ཞུ། བདག་འོང་དགོས་གསུང་བའི་དོན་
ལ། སྔོན་གྱི། ཆོས་རྒྱལ་བྱང་ཆུབ་སེམས་དཔའ་ཆེན་པོ་རྣམས་ཀྱིས་བསྟན་པ་རིན་པོ་ཆེ་དཀའ་བ་
ཆེས་ཆེར་ཆེ་བས་ལེགས་པར་བཙུགས། བར་དུ་ཉམས་སུ་ཟིན་ཀྱང༌། ད་དུང་གསོ་བར་བཞེད་པའི་
1 ཞོལ། ཤོག ༨༧ བ ༦ གཙང༌། ཤོག ༦༦ བ ༧ རིལ་ལུའི་རྟེན་དང་བཅས་པ།

308 མཁས་གྲུབ་རྗེའི་གསུང་འབུམ་བ།
ཐུགས་ཀྱི་དགོངས་པ་རླབས་ཆེ་ལ་རྣམ་པར་དག་པ་མངའ་བ་དེ་འདྲ་བས། རྗེའི་བཀའ་སྲོལ་བཞིན་
དུ་བསྟན་པ་རྣམ་པར་དག་པ་འཛུགས་པའི་བཀའ་གནང༌། བདག་ལྟ་བུས་དང་དུ་ལེན་པར་གང་གི་
སྒོ་ནས་ཀྱང་རིགས་མོད་ཀྱིས། འོན་ཀྱང་ཐོན་དཀའ་ཞིང༌། ཐོན་ཀྱང་བཞེད་པ་བཞིན་མི་འགྲུབ་པའི་
རྒྱུ་མཚན་མང་དུ་མཆིས་པ། དྲུང་གི་ཞུ་ཡིག་དང༌། ཁོང་གི་ངག་ཏུ་གསལ་བ་ལྟར་ཞིབ་ཏུ་དགོངས་
པ་ཞུ། སླར་ཡང་གསོལ་བ་ནི། དམ་པ་རྣམས་ལ་དད་པ་རྒྱན། །བག་ཡོད་གོས་ཀྱི་མཆོག་ལགས་
ཀྱི། །ཀ་ཤིའི་རས་དང་གསེར་གྱི་རྒྱན། །ཡིད་བརྟན་མི་རུང་སླུ་བྲིད་ལགས། །ལོངས་སྤྱོད་མངའ་ཐང་
མཐོ་བའི་དཔལ། །སྐབས་གསུམ་བདག་པོ་དང་མཚུངས་ཀྱང་། །སྟོན་དུས་མཛེས་པའི་སྤྲིན་དཀར་
བཞིན། །སྐད་ཅིག་མི་བརྟན་གཡོ་བ་ལགས། །ལྦུ་བ་དང་མཚུངས་ལོངས་སྤྱོད་ཀྱི། །སྙིང་པོ་ཆོས་ཀྱིས་
བླང་ལགས་ན། །འཇིགས་པ་མེད་པའི་གོ་འཕང་མཆོག །བདུད་རྩིའི་གོ་འཕང་རྙེད་པར་འགྱུར། །རྙེད་
དཀའི་དལ་འབྱོར་རིན་ཆེན་ལ། །གཙང་བའི་སྙིང་པོ་མ་མཆིས་ཀྱང༌། །ལེགས་སྤྱད་དམ་པའི་བྱ་བ་
ལ། །གཅིག་ཏུ་གཞོལ་བས་དོན་ལྡན་མཛོད། །ཁྱོད་ཐུགས་དད་པའི་གྲོགས་མཆོག་དང༌། །མཛའ་བ་
ཉམས་པ་མི་མངའ་ཞིང༌། །གཏོང་པའི་དཔལ་གྱིས་མཛེས་གྱུར་པ། །ཕྱག་གིས་འགྲོ་བའི་དབུགས་
འབྱིན་མཛོད། །འཁོར་བ་ན་ནི་དཀར་ནག་གི །ལས་ཀྱི་གཟུགས་བརྙན་མཆོག་ཏུ་བཀྲ། །བློ་གྲོས་
སྤྱན་གྱི་འདི་ཉིད་ལ། །རྟག་ཏུ་གཟིགས་པ་ལྷུར་མཛོད་ཅིག །ལུས་ཅན་ཀུན་ལ་མ་ལྟ་བུར། །བྱམས་
པ་ཐུགས་ལ་གཏེར་བཟུང་ནས། །རྒྱལ་བ་ཀུན་གྱིས་ཁྱོད་ཉིད་ལ། །བདག་གི་སྲས་སུ་དགོངས་པར་
འགྱུར། །སྐྱེ་དགུ་ལེགས་པའི་རྟེན་གཅིག་པུ། །བསྟན་པ་རྒྱས་པའི་སླད་དུ་ཁྱོད། །སྔར་ལྟར་བརྩོན་པ་
མཛད་པ་ནི། །མཛད་པ་ཀུན་གྱི་རབ་དང་ཕུལ། །མདོར་ན་མང་དུ་སྨོས་ཅི་འཚལ། །ཁྱོད་ཐུགས་རབ་
དཀར་ཟླ་ཚེས་ནི། །བསོད་ནམས་ཆུ་ཤེལ་ལས་གྲུབ་པ། །ཡར་ངོ་བཞིན་དུ་སྤེལ་བར་འཚལ༎
ཞེས་པའི་རྟེན་མཚོན་པར་རྗེ་རིན་པོ་ཆེའི་དབུ་སྐྲ་ཞིག་དང་། སྔགས་མདུད་གཅིག་མཆིས།
ཅེས་པ་འདི་ནི་གུ་གེའི་བདག་མོ་ཁྲི་ལྕམ་པས། ཞོ་བརྒྱ་ཕྲག་དུ་མའི་འབུལ་བ་གསུང་ཤོག་དང་བཅས་
པ་གནང་བའི་ལན་དུ། མང་དུ་ཐོས་པའི་བཙུན་པ་དགེ་ལེགས་དཔལ་བཟང་པོས་ཕུལ་བའོ༎ ༎

མཁས་གྲུབ་རྗེའི་གསུང་ཐོར་བུ། 309